recursal/SuperWikiNEXT-32B huggingface dataset:
**רניירי הקדוש**, **רניירי מפיזה** או **רנינריוס** (באיטלקית: **Ranieri** או **Raniero**, בלטינית: **Rainerius**; ‏1115/1117 – 1160 הוא קדוש נוצרי, הקדוש-הפטרון של העיר פיזה.

תולדות חייו
-----------

הוא היה בנו של סוחר אמיד מפיזה. בנעוריו הרבה לנדוד ובאחד ממסעותיו פגש מטיף סגפן בשם אלברטוס מקורסיקה, שנהג ללבוש בגד צמר גס. רניירי הושפע מאוד מהאיש ועבר חוויה דתית ורוחנית בהשפעתה הפך להיות נזיר סגפן בעצמו.

ב-1146 הפליג רניירי מפיזה בספינת סוחר לצור, אז בשטח ממלכת ירושלים הצלבנית וממנה המשיך לירושלים. בעת תפילת חג המולד בה השתתף, אמר הכומר ש"בן האלוהים נמצא עמנו בקהל", רניירי הבין זאת כפניה אישית אליו. בעת שהותו בירושלים נפטר מכל רכושו, כולל בגדיו והחל להתהלך עם בגד צמר גס לגופו. הוא התפרנס מקבצנות בכנסיית הקבר בה שהה רוב ימיו ולילותיו. מדי פעם יצא למקומות הקשורים בישו כגון נצרת, הר תבור, בית לחם, חברון והר קרנטל שליד יריחו. בעת שהותו בירושלים שמע רניירי קולות אותם החשיב לקול אלוהים הדובר בו. האל בישר לו כי נבחר להוביל את הנוצרים ולהנהיגם ושהוא הביאה השנייה של ישו.

חייו של רניירי בירושלים נחקרו על ידי ההיסטוריון בנימין זאב קדר והפסיכיאטר אליעזר ויצטום רואה בו דוגמה מוקדמת לסינדרום ירושלים.

לאחר שבע שנים בארץ הקודש שב רניירי לפיזה ונכנס למנזר. הוא הפך למטיף מבוקש ופעל כמגרש שדים ועושה ניסים. עוד בחייו נחשב לקדוש. עם מותו נקבר בדואומו של פיזה.

לאחר מותו
---------

ארון קבורתו על מזבח הדואומו של פיזה
בתקופת האפיפיור אלכסנדר השלישי חיבר בישוף בשם בנינקאזה (Benincasa) חיבור הגיוגרפי על תולדות חיי הקדוש, בו תיאר את גופו ככלא בו התגלגלה נפשו של ישו עצמו.

במאה ה-14 יצר אנטוניו ונציאנו סדרת פרסקאות בקמפו סנטו שבצפון פיאצה דיי מיראקולי, הכיכר המרכזית של פיזה.

ב-1632 בחרו נכבדי פיזה ברניירי כקדוש הפטרון של עירם. ב-1689 הועבר ארון הקבורה שלו למזבח הדואומו

לקריאה נוספת
------------

* אליעזר ויצטום ומשה קליאן, "**ירושלים של קדושה ושיגעון, צליינים משיחים והוזים**". אריה ניר הוצאה לאור, 2013 עמ' 97–99

* Benjamin Z. Kedar, **A Second Incarnation in Frankish Jerusalem** in Peter Edbury, Jonathan Phillips (Eds.), *The Experience of Crusading*, Cambridge University Press, 2003 Vol 1. chap. 5

קישורים חיצוניים
----------------

ויקישיתוף מדיה וקבצים בנושא **רניירי הקדוש** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb15515299k (data)
* GND: 1045735191
* ISNI: 0000 0000 5097 7718
* LCCN: nr94009017
* SUDOC: 16897813X
* VIAF: 24480764
* WorldCat: lccn-nr94009017

 |
כתר הקיסרות הגרמנית, המשמש כסמל מסורת וחיים
**מסורת וחיים** (בגרמנית: **Tradition und Leben**) הייתה עמותה בעלת אופי מלוכני הפועלת בגרמניה.

תנועת מסורת וחיים, הוקמה על בסיס "הפדרציה לחוק וסדר", שנוסדה בשנת 1918 על ידי מלוכנים גרמנים שקראו להחזיר לשלטון את וילהלם השני, קיסר גרמניה. כבר אז הייתה סיסמת הארגון "האיגוד העממי להיסטוריה **מסורת וחיים**". בשיאה כללה הפדרציה 100,000 חברים. הפדרציה פורקה בשנת 1934, בעקבות הוראה מטעם המפלגה הנאצית שאסרה על התכנסות מלוכנית, אולם עדיין רבים מחבריה המשיכו לתמוך בבית הוהנצולרן, במסגרת אגודות לא רשמיות. לאחר שבהלוויית וילהלם, נסיך פרוסיה, השתתפו למעלה מ-50,000 איש, החל היטלר לחשוש מהמלוכנים יותר מתמיד ופרסם בתגובה את "צו הנסיכים" (Prinzenerlass), שבעקבותיו סולקו משורות הוורמאכט כל בני משפחת הוהנצולרן. המלוכנים נרדפו עד חורמה, ורבים מהם כגון קלאוס שנק פון שטאופנברג, וכן רבים ממתכנני קשר העשרים ביולי היו מתנגדים חריפים לנאציזם.

בשנת 1948 רוכזו המלוכנים הגרמנים מחדש בידי היינריך פון משנבאך, ובשנת 1956 נרשמו באופן חוקי כעמותה במשרד הפנים הגרמני. כיום מטה העמותה הוא בקלן, ובראשה עומד קנוט וישנבאך. העמותה מוציאה לאור עיתון ומפעילה אתר אינטרנט, הפופולריים גם מחוץ לגרמניה. אנשי העמותה מופיעים גם כנציגים מטעם בית הוהנצולרן בטקסי הכתרה או נישואין של בתי מלוכה גולים אחרים. כמו כן מקפידים חברי העמותה לבקר בקברו של וילהלם השני באחוזת דורן ב-4 ביוני, שהוא יום פטירתו. סיסמת העמותה הנוכחית הנה: "אנו שמים דמוקרטיה על הכתר".

העמותה פעלה לקידום מספר רעיונות, העיקריים שבהם:

* הפיכת גרמניה למונרכיה חוקתית.
* הכתרתו של גאורג פרידריך כקיסר גרמניה.
* גרמניה תישאר בפועל רפובליקה פדרלית, הנסיכים מבית האצולה ששלטו במדינות גרמניה בעבר, יוחזרו לשלטון רק אם כך יוחלט במשאל עם.
* הקיסר הוא ראש המדינה, בעוד הפרלמנט הוא המבצע בפועל.

קישורים חיצוניים
----------------

* אתר האינטרנט הרשמי של מסורת וחיים (בגרמנית)
* Working for the Impossible: Is A New German Monarchy Thinkable? (באנגלית)
* Yahoo Groups Monarchie der Zukunft (אורכב 16.04.2016 בארכיון Wayback Machine) (בגרמנית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 2024723-0
* LCCN: no2004044737
* VIAF: 144893658
* WorldCat: lccn-no2004044737

 |
**לובוב ניקולייבנה יגורובה** (ברוסית: **Любовь Николаевна Егорова**;‏ 8 באוגוסט 1880 – 18 באוגוסט 1972) הייתה בלרינה רוסיה, שרקדה עם הבלט האימפריאלי ועם בלט רוס.

ביוגרפיה
--------

### לימודים וקריירה

לובוב יגורובנה נולדה בסנקט פטרבורג. היא למדה בלט בבית הספר של התיאטרון האימפריאלי בסנקט פטרבורג אצל יקטרינה ואזם, אנריקו צ'יקטי ואנה יוהנסן. אחרי סיום לימודיה ב-1898, התחילה לעבוד כרקדנית להקה בבלט האימפריאלי בתיאטרון מריאינסקי והייתה לבלרינה בשנת 1914. הופעתה בתפקיד **מירטה** בז'יזל עוררה את תשומת לבו של סרגיי דיאגילב שנתן לה, ב-1918, את תפקיד הנסיכה פלורין ביפהפייה הנרדמת, שאותו רקדה עם ואצלב ניז'ינסקי. בהמשך רקדה עוד תפקידים עם הבלט רוס.

### הוראה

הופעת הפרידה של יגורובה ב-1917 בתיאטרון מריאינסקי הייתה באגם הברבורים. גם לאחר מכן המשיכה לרקוד, ובשנת 1921 יצרה את תפקיד **אורורה** בהפקת "הנסיכה הנמה" של דיאגילב בלונדון. אחרי שפרשה מן הבמה, עמדה בראש בית הספר של בלט רוס בפריז ולימדה משנת 1923 עד 1968. ב-1937 ייסדה את הלהקה הצעירה (Ballets de la Jeunesse). ב-1964 קיבלה את אות אבירת מסדר האמנויות והספרות הצרפתי.

בין תלמידיה הנודעים סרז' ליפאר, אנטון דולין, איבון מונסיי וזלדה פיצג'רלד, שתיארה את לימודיה אצל "מאדאם" ב-1925, ברומן שלה "שמור לי את הוולס". בין תלמידותיה היו גם לוצ'יה ג'ויס, בתו של הסופר האירי ג'יימס ג'ויס ודיאנה גולד, שנישאה בהמשך לכנר יהודי מנוחין.

חיים אישיים
-----------

בנובמבר 1917 נישאה יגורובה לנסיך ניקיטה סרגייביץ' טרובצקוי (1863–1877), שאביו היה מנהל מוזיאון ארמיטאז'. היא התרוששה מהונה בגלל ניהול כושל ומתה בבית מחסה בפריז ב-1972.

קישורים חיצוניים
----------------

ויקישיתוף מדיה וקבצים בנושא **לובוב יגורובה** בוויקישיתוף

הערות שוליים
------------

1. ↑  היסטוריה של הבלט רוס
2. ↑  גלריית בלרינות, לובוב יגורובה
3. ↑  מריל קייטס, מגזין הניו יורקר, 9 ביולי 2017

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb15546865s (data)
* ISNI: 0000 0000 3226 6277
* LCCN: n97858226
* NKC: xx0254828
* SNAC: w6dr2x1h
* Trove: 1576209
* VIAF: 322431
* WorldCat: lccn-n97858226

 |
**הפדרציה העולמית של בורסות היהלומים** (WFDB), היא התאחדות שמקום מושבה באנטוורפן, שבבלגיה, וחברות בה 30 בורסות מסחר (אנ') ביהלומים, בהן גם בורסת היהלומים הישראלית.
ההתאחדות הוקמה ב-1947 באנטוורפן, כדי לספק לבורסות היהלומים, מקום מסחר משותף, ליהלומים ואבני חן, תוך שימוש בכללי מסחר מקובלים. חברות הבורסה, מהוות מקום מסחר סיטונאי להחלפת יהלומים, ולמסחר ביהלומים גולמיים ומלוטשים. ההתאחדות מורכבת מבורסות יהלומים עצמאיות, הממוקמות בערים מרכזיות בעולם ובהן תל אביב, אנטוורפן, מומבאי, יוהנסבורג, לונדון וניו יורק. על פי אתר הפדרציה, מטרתה היא הגנה על האינטרסים של הבורסות המסונפות לה וחבריה הפרטיים, קידום הסחר העולמי, ועידוד הקמת בורסות נוספות.

ב-2012, במהלך קונגרס היהלומים העולמי ה-35 שהתקיים במומבאי, נבחר ארני בלום (Ernie Blom) הדרום אפריקאי לנשיא. באפריל 2020, נבחר יורם דבש, המכהן כסגן נשיא הפדרציה ונשיא בורסת היהלומים הישראלית, לנשיא הפדרציה.

קישורים חיצוניים
----------------

* אתר האינטרנט הרשמי של הפדרציה העולמית של בורסות היהלומים
* הפדרציה העולמית של בורסות היהלומים באתר מכון היהלומים הישראלי

הערות שוליים
------------

1. ↑  יורם דבש מונה לנשיא בפועל של ה-WFDB

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007596595005171
* LCCN: n83234559
* VIAF: 140763198
* WorldCat: lccn-n83234559

 |
**יורג קארל פון דבלן** (בשוודית: **Georg Carl von Döbeln**; ‏29 באפריל 1758 - 16 בפברואר 1820) היה מצביא שוודי שלחם לסירוגין בצבאות שלוש עשרה המושבות, שוודיה וצרפת.

ביוגרפיה
--------

דבלן נולד בשוודיה למשפחת אצולה גרמנית. הוריו רצו שיהיה שופט והוא אכן למד משפטים במשך שנתיים, אולם בגיל עשרים בחר להתגייס לצבא והתנדב ללחום לצד שלוש עשרה המושבות שמרדו בשלטון הבריטי. הוא שהה בפריז במשך שנה ולבסוף קיבל המלצה מבנג'מין פרנקלין שצירפה אותו לגדוד מתנדבים מצבא צרפת, אולם למעשה הגדוד יצא להודו במקום לאמריקה. במהלך מסעו כתב דבלן ספר בו תיאר את הרפתקאותיו בהודו.

לאחר שחזר מהודו רצה לחזור לצבא שוודיה אולם מפקדי הצבא שכעסו על כך שערק לצרפת סירבו לקבלו. לכן התגייס דבלן בשנית לצבא צרפת ופיקד על חיל המצב בשטרסבורג. במהלך שירותו נפגש כמה פעמים במפקד צעיר בשם נפוליאון בונפרטה שאותו כינה "האדון נמוך הקומה". לאחר ארבע שנים בצבא צרפת חזר לשוודיה.

עם פרוץ המלחמה הפינית הסכימו מפקדי הצבא השוודי לקבלו לשורותיהם. במהלך אחד הקרבות פגע כדור במצחו ופצע אותו, מאז נהג דבלן לכסות את מצחו ברטייה שחורה כדי להסתיר את הפצע המכוער. בפעם אחרת ראה דבלן את הזוועות שביצעו הרוסים באיכרים שוודים בפינלנד. הוא זעם כל כך עד שבפעם הבאה צעק על החיילים הרוסיים "לכו לעזאזל רוסים מחורבנים! בקרוב תקבלו בדיוק את מה שמגיע לכם ואם אני אמות אז מהעצמות שלכם יכינו לי אנדרטה"[דרוש מקור]. לאחר המלחמה הוענק לו התואר ברון.

המלחמות הנפוליאוניות עוררו רגש גרמני בליבו של דבלן הגרמני במוצאו. והוא השתתף בקרבות שונים על אדמת גרמניה וכאשר קרא לו המלך קרל הארבעה עשר, מלך שוודיה לחזור סירב והמשיך להילחם. כשחזר לבסוף נידון לעונש מוות על אי ציות לפקודה, אולם המלך המתיק את עונשו למאסר. מכלאו שלח דבלן בקשה למלך לצאת מכלאו עד תום המלחמות, כאשר הוא מבטיח שאחרי המלחמה יחזור מרצונו לכלא. המלך התעלם מבקשתו.

לאחר שחרורו קיבל דבלן אחוזה קטנה מהמלך. הוא נפטר ב-16 בפברואר 1820.

קישורים חיצוניים
----------------

ויקישיתוף מדיה וקבצים בנושא **יורג קארל פון דבלן** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* BIBSYS: 90334310
* BnF: cb11987548k (data)
* GND: 129461172
* ISNI: 0000 0000 6320 6445
* LCCN: no2009112823
* SELIBR: 209574
* VIAF: 3553113
* WorldCat: lccn-no2009112823

 |
נקבת חרדון סיני בתקופת הרבייה
**חרדון סִינַי** (שם מדעי: *Agama sinaita* לשעבר בסוג *Pseudotrapelus*) הוא מין חרדון ממשפחת החרדוניים הנפוץ במדינות השוכנות לחופי ים סוף ושלוחותיו. בישראל הוא נפוץ באזורים סלעיים בנגב, בערבה ובבקעת ים המלח. שמו המדעי ניתן לו מאחר שזוהה לראשונה בחצי האי סיני.

אורכו של חרדון סיני מגיע עד 25 ס"מ, זנבו מגיע עד שני שלישים מהאורך הכולל. מין חרדון זה מותאם במיוחד לטיפוס על סלעים ועל קירות סלע. הגפיים והזנב ארוכים ודקים ומקנים לו כושר ריצה וטיפוס טובים. בניגוד לחרדונים אחרים, האצבע השלישית (האמצעית) ברגליו היא הארוכה באצבעותיו ולא האצבע הרביעית.
החרדון פעיל ביום וניזון מחרקים ושאר פרוקי-רגליים ואף מצמחים.

צבעו של החרדון חום עד אפור בהיר. באביב ובקיץ, בעת הייחום, צבעו של הזכר הופך לכחול עז. הצבע מתפשט מאזור הראש והכתפיים ונחלש לכיוון הזנב. הצבע משמש את הזכר למשיכת תשומת הלב של הנקבה ממרחק, ובנוסף לכך הזכר מתמקם על סלע בולט. כל זכר חולש על טריטוריה גדולה וייאבק בזכר אחר אם זה ייכנס לטריטוריה שלו. הנקבה, לעומת זאת, משנה את גזרתה והופכת מלאה יותר בשל הביצים המתפתחות בשחלותיה. צבעה משתנה אף הוא, ועל גבה מופיעים כתמים בולטים בצבע חום-אדמדם. לצורך ההזדווגות נכנסת הנקבה לטריטוריה של הזכר, שם נערכים החיזור וההזדווגות המהירה. מזמן ההזדווגות ועד ההטלה מכחיל גם ראשה של הנקבה ומסמן שהיא אינה מטרה לחיזורים נוספים.

יש התולים את מקור ביטוי הסלנג ראש כחול או סרט כחול באפיון הבולט של חרדון זה שראשו הכחול בתקופת הייחום.

חרדון סיני הוא בעל חיים יחידאי, כל פרט (זכר ונקבה) חולש ומגן על טריטוריה ששטחה כמה מאות מ"ר.

קריאה נוספת
-----------

* אביעד בר, גיא חיימוביץ ואמיר ארנון, **זוחלים ודו-חיים בישראל - מדריך שדה**, מהדורה שלישית 2022. מסת"ב 978-965-91880-2-4, עמודים: 76- 78

קישורים חיצוניים
----------------

ויקישיתוף מדיה וקבצים בנושא **חרדון סיני** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* ADW
* ARKive
* ITIS
* NCBI
* GBIF
 |

הערות שוליים
------------

1. ↑  חרדון סיני באתר הרשימה האדומה של IUCN
2. ↑  חיות בנגב, באתר "טנא - טבע, נוף, אקולוגיה"
**הפדרציה העולמית של הנוער הדמוקרטי** (בקיצור: הנוער הדמוקרטי; באנגלית: **World Federation of Democratic Youth**) הוא ארגון נוער שמאלני, המוכר בעיני האו"ם כארגון נוער לא ממשלתי ובינלאומי. הארגון, המכנה עצמו ארגון אנטי אימפריאליסטי שמאלני, הוקם בשנת 1945 בלונדון, והוא למעשה ארגון גג של תנועות נוער קומוניסטיות מכל העולם. בתחילת המלחמה הקרה, הארגונים ממדינות המערב פרשו ממנו עקב היותו מקושר למפלגות סוציאליסטיות וקומוניסטיות בהשפעה סובייטית.

כאשר קרסו הגוש המזרחי וברית המועצות, נקלע הארגון למשבר. במרווח הכוח שנוצר בעקבות עזיבתם של החברים המשמעותיים בארגון, החלו ויכוחים לגבי דמותה של הפדרציה. חלק סברו שהארגון צריך להיות בעל מבנה א-פוליטי, בעוד שאחרים סברו שהפדרציה צריכה להישאר ארגון הנוטה לשמאל. הנוער הדמוקרטי הצליחה לבסוף לשרוד את המשבר של נפילת הגוש המזרחי. הפעילות החשובה ביותר של הנוער הדמוקרטי הוא ארגון הפסטיבל העולמי של צעירים וסטודנטים. 

מטה הנוער הדמוקרטי כיום נמצא בבודפשט, הונגריה.

המנון הנוער הדמוקרטי
--------------------

נוער כל עם וארץ  

לנו יש מחשבה אחידה  

שוב נפרוץ את הפרץ  

שנבע בין אומה לשניה  

בואו אל שורותינו  

יד שלבו עם ידנו  

נוער בר-דעת  

צעד בצעד  

יחד למטרה  

קום ושירה שיר הנוער  

של אחווה   

בן אלמוות הוא שירנו  

לא יגווע   

אז יאזין  

שירתנו זו עולם כולו  

בן אלמוות הוא שירנו  

לא יגווע   

לא ימוש בנו זכר  

גיבורים שהקריבו את עצמם  

ומעומק הקבר  

הם ציוו אחדות לעולם.  

כי יחדל שוד ורצח  

עוד ישרור שקט נצח  

כל בעל נפש  

תחת שמש  

אל נא יפול חינם

קישורים חיצוניים
----------------

ויקישיתוף מדיה וקבצים בנושא **הפדרציה העולמית של הנוער הדמוקרטי** בוויקישיתוף
* 

* אתר האינטרנט הרשמי של הפדרציה העולמית של הנוער הדמוקרטי (באנגלית)
* המנגינה של שיר הנוער הדמוקרטי
* המנון הנוער הדמוקרטי (כולל ביצוע) באתר זֶמֶרֶשֶׁת
* הפדרציה העולמית של הנוער הדמוקרטי, ברשת החברתית פייסבוק

* הפדרציה העולמית של הנוער הדמוקרטי, ברשת החברתית טוויטר

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007596696705171
* BnF: cb12883994v (data)
* CiNii: DA11695425
* GND: 4103934-8
* ISNI: 0000 0001 2173 6568
* LCCN: n50067850
* NKC: ko2002152587
* NLA: 35620088
* RERO: 02-A012652114
* SUDOC: 10884661X
* VIAF: 143037890
* WorldCat: lccn-n50067850

 |
**יורגן רוסטה** (באסטונית: **Jürgen Rooste**) הוא משורר אסטוני, שנולד בבירת ארצו, טאלין, ועודנו גר בעיר הולדתו. רוסטה למד בלשנות ושפה אסטונית. הוא קיבל תואר מוסמך אוניברסיטה בשנת 2012. במשך חמש שנים רצופות שימש עורך ספרותי באחד העיתונים החשובים של ארצו, וכשנה כיהן בתפקיד ראש המכון לתרבות אסטוניה הנמצא בהלסינקי שבפינלנד. כמו כן עסק בכתיבה עיתונאית, בארגון אירועי תרבות, בביום מחזות ובהוראת כתיבה יוצרת. כיום הוא מקדיש את רוב עיתותיו לכתיבה. על יצירתו זכה לארבעה פרסים יוקרתיים. רוסטה פרסם לפי שעה ארבעה-עשר ספרי שירה, ביניהם: "סונטות" (1999), "לכדי אדם יפה" (2005), "טיפש אסטוני טיפוסי" (2006), "השיר על דובי הקוטב" (2012) ו"עכור מאוד, שחור מאוד" (2014). על יצירותיו זכה בכמה וכמה פרסים ספרותיים יוקרתיים. שבעה משיריו התפרסמו בתרגום לעברית בספר כובעים וכפפות, אסופה לשירה אסטונית שערך ותרגם רמי סערי. אנתולוגיה זאת ראתה אור בהוצאת כרמל בשנת 2021.

עבודותיו
--------

* Sonetid (1999)
* Veri valla (2000)
* Lameda taeva all (2002)
* Rõõm ühest koledast päevast (2003)
* Ilusaks inimeseks (2005)
* Pornofilm ja pudel viina (2006)
* Tavaline eesti idioot (2008)
* Kuidas tappa laulurästikut (2011)
* Tähesadu (2012)
* Laul jääkarudest (2012)
* Higgsi boson (2012)
* Kõik tänavanurkade muusikud (2013)
* Elutants (2013)
* Suur sume, suur tume (2014).

לקריאה נוספת
------------

* רמי סערי (עורך ומתרגם), **כובעים וכפפות – אסופת משוררים אסטונים צעירים**, הוצאת כרמל, 2021, עמודים 75–91.

קישורים חיצוניים
----------------

ויקישיתוף מדיה וקבצים בנושא **יורגן רוסטה** בוויקישיתוף
* Rooste, Jürgen, Young Poets - Vakxikon.gr Media & Publishing Group, ‏2 בנובמבר 2019

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb16725538w (data)
* GND: 1021026875
* ISNI: 0000 0000 5878 9842
* LCCN: nr2001018562
* MusicBrainz: 0327e81f-50c1-4b95-8d04-652fdc6d9039
* NKC: xx0049629
* NTA: 303968095
* SUDOC: 05861575X
* VIAF: 85616332
* WorldCat: lccn-nr2001018562

 |
**חרדון מוואנזה** (שם מדעי: **Agama mwanzae**) הוא מין נפוץ של חרדון החי ברחבי אפריקה. הוא חי במדינות: טנזניה, רואנדה וקניה על גבי סלעים בסוואנות.

החרדון יכול להגיע לאורך 32 ס"מ. הוא בעל צבעים ורודים בולטים עם פלג גוף אחורי וגפיים כחולים, אצל הזכר. 
הנקבות הקטנות יותר הן חסרות צבע יחסית (חום בהיר-אפור) ומתמזגות היטב בין הסלעים. לעיתים מתבלבלים בינם לחרדון אדום ראש, החי באותם אזורים.
מבנה גופם של החרדונים הוא חזק והרגליים ארוכות, בעלות טפרים והם יכולים להיאחז במשטחים אופיים. הם יודעים לטפס על עצים או סלעים בקלות והצעירים נמצאים שם יותר מהבוגרים.

חרדונים אלה מתחממים על סלעים בשעות הבוקר והצהריים של היום. לעיתים מאות חרדונים באותו מקום בדיוק, מה שגורם לזכרים לנסות להזדווג עם כמה שיותר נקבות ולגרש זכרים יריבים באמצעות מתקפה אגרסיבית. הם ניזונים מחרקים קטנים שונים ומכמה צמחים. הם עצמם עלולים להיטרף על ידי נחשים, חתולים, נמיות ועופות דורסים שונים. בשעת סכנה הם מתחבאים ויורדים אל מתחת לקרקע או אל בין העצים.

גלריה
-----

* 
* 
*

קישורים חיצוניים
----------------

ויקישיתוף מדיה וקבצים בנושא **חרדון מוואנזה** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* ADW
* ITIS
* NCBI
* GBIF
 |

הערות שוליים
------------

1. ↑  חרדון מוואנזה באתר הרשימה האדומה של IUCN
**יצחק כהן** (נולד ב-1952) הוא שופט בדימוס אשר כיהן כנשיא בית המשפט המחוזי בנצרת. בנובמבר 2014 אולץ לפרוש מתפקידו לאחר שנחשד בהטרדה מינית של עובדת בבית המשפט ולאחר מכן עמד לדין, הודה והורשע בכך.

ביוגרפיה
--------

כהן נולד ב-1952 בטבריה לשמעון ומונירה כהן. למד בתיכון הגליל שבטבריה. ב-1974 סיים את שירותו הצבאי, לאחר שנפצע במלחמת יום הכיפורים. כיהן כאב בית דין צפון במילואים בדרגת רס"ן.

בשנת 1977 סיים את לימודי המשפטים באוניברסיטה העברית בירושלים והחל בהתמחות במשרד עורכי דין עד להסמכתו ב-1979 כעורך דין. הוא עסק בעריכת דין עד שנות ה-90, אז מונה לשופט של בית משפט השלום שבו כיהן עד 1996, עת מינויו כסגן נשיא של בתי משפט השלום במחוז הצפון. שנה לאחר מכן מונה לכהונת שופט בפועל בבית המשפט המחוזי בנצרת לתקופה של כשנה. ביולי 1998 מונה לכהונת שופט בבית המשפט המחוזי בנצרת. בפברואר 2006 מונה לכהונת סגן נשיא בית המשפט המחוזי נצרת.

כהן ישב בראש הרכב השופטים שניהל את ההליכים המשפטיים שבגינם הורשע רומן זדורוב ברצח תאיר ראדה. ההליכים כללו משפט, ולאחר הערעור בבית המשפט העליון הוחזר התיק לשמיעת עדויות נוספות. לימים הוחלט על משפט חוזר על ידי השופט חנן מלצר. 

בספטמבר 2012 מונה כיו"ר הוועדה ליישום שכר טרחה מומחים. בינואר 2013 מונה לנשיא בית המשפט המחוזי נצרת.

בנובמבר 2014 הודיע על פרישה מתפקידו כנשיא בית המשפט המחוזי בנצרת, לאחר שנחשד בהטרדה מינית של עובדת בבית המשפט. בדצמבר 2016 הודה, במסגרת הסדר טיעון, בהטרדה מינית. ב-8 במאי 2017 הורשע בהטרדה מינית, בניגוד לעסקת הטיעון, אך בהתאם לעסקת הטיעון נגזרו עליו עבודות לתועלת הציבור ותשלום פיצוי בסך 2,500 שקל למתלוננת נגדו.

### השתלמויות

* **ארצות הברית - "חוקה וחוקי יסוד"** - אוניברסיטת ונדרבילט ומיאמי.
* **ניו זילנד, אוסטרליה - "זכויות מיעוט"** אוניברסיטת אוקלנד, אוניברסיטת אדלייד.
* ברזיל- אוניברסיטת סאו פאולו וטריבונל דו ג'סטיקה-חוקה וזכויות מיעוטים.

קישורים חיצוניים
----------------

* יצחק כהן, באתר הרשות השופטת

הערות שוליים
------------

1. ↑  גלי גינת‏, השופט החשוד בעבירות מין הודיע על פרישה מתפקידו, באתר וואלה!‏, 19 בנובמבר 2014
2. ↑  גלי גינת‏, השופט בדימוס יצחק כהן הודה בהטרדה מינית של עובדת, באתר וואלה!‏, 4 בדצמבר 2016
במדעי המחשב, **שפה חופשית הקשר** (או **שפה חסרת הקשר**) היא שפה פורמלית אשר קיים דקדוק חסר הקשר המגדיר אותה; כלומר, שפה \ L היא שפה חופשית הקשר אם קיים דקדוק חסר הקשר \ G כך ש-\ L היא אוסף כל המילים שניתן לגזור מהסימן התחילי של \ G. ניתן להוכיח, ששפה היא חופשית הקשר אם ורק אם קיים אוטומט מחסנית לא דטרמניסטי המקבל אותה.

משפחת השפות חופשיות ההקשר סגורה תחת פעולות של איחוד ושרשור שפות, אך לא תחת חיתוך והפרש (להבדיל מהשפות הרגולריות).

הגדרה פורמלית
-------------

מבחינה פורמלית נהוג להגדיר שפה חופשית הקשר כשפה שנוצרת על ידי דקדוק חופשי הקשר (דקדוק מטיפוס 2 בהיררכיה של חומסקי). דקדוק \ G ייקרא חופשי הקשר אם ורק אם כל כלל יצירה בו הוא מהצורה {\displaystyle \ A\to \alpha } כאשר \ A הוא משתנה דקדוקי ואילו \ \alpha  היא מחרוזת כלשהי של משתנים דקדוקיים וסימנים טרמינליים.

המונח "חופשית הקשר" בא מכך שההחלפה של \ A צריכה להתבצע ללא חשיבות לשאלה מה נמצא מימינו ומשמאלו של \ A, כלומר ללא חשיבות להקשר בו הוא מופיע.

דוגמה
-----

השפה {\displaystyle \ L=\left\{a^{n}b^{n}|n\geq 1\right\}} היא שפה חופשית הקשר ואינה שפה רגולרית. דקדוק חופשי הקשר שיוצר אותה הוא הדקדוק שמכיל את המשתנה \ S והסימנים הטרמינליים \ a,b ואת כלל היצירה {\displaystyle \ S\to aSb|ab}.

לעומת זאת, השפה {\displaystyle \ L=\left\{a^{n}b^{n}c^{n}|n\geq 1\right\}} אינה חופשית הקשר, ניתן להוכיח זאת על נקלה באמצעות שימוש בלמת הניפוח לשפות חופשיות הקשר.

סגירות
------

משפחת השפות חופשיות ההקשר סגורה תחת מספר פעולות:

* הפעלת **הומומורפיזם** על מילות הקוד (התאמה השומרת על פעולת השרשור)
* **שרשור** שתי שפות זו לזו
* הפעלת **סגור קלין** על שפה
* **איחוד** שתי שפות
* **חיתוך** עם שפה רגולרית

לעומת זאת, משפחה זו אינה סגורה תחת הפעולות:

* השלמת שפה
* חיתוך עם שפה חופשית הקשר
* הפרש בין שתי שפות חופשיות הקשר

| מיזמי קרן ויקימדיה |
| --- |
| ויקיספר ספר לימוד בוויקיספר: **אוטומטים ושפות פורמליות** |

בעיות הכרעה הקשורות לשפות חופשיות הקשר
--------------------------------------

מספר שאלות הקשורות לשפות חופשיות הקשר לא כריעות, בהן:

* שקילות: נתונים שני דקדוקים A ו-B, האם שתי השפות שהם מגדירים שוות, כלומר {\displaystyle L(A)=L(B)}?
* זרות: נתונים שני דקדוקים A ו-B, האם שתי השפות שהם מגדירים לא נחתכות, כלומר {\displaystyle L(A)\cap L(B)=\phi }?
* הכלה: נתונים שני דקדוקים A ו-B, האם שפה אחת מוכלת בשנייה, כלומר {\displaystyle L(A)\subseteq L(B)}?

הערה: כל הבעיות האלה כריעות כשמדובר בשפות רגולריות. 

לעומת זאת השאלות הבאות כריעות:

* שפה ריקה: בהינתן דקדוק, האם השפה שהוא מגדיר ריקה?
* סופיות: בהינתן דקדוק, האם השפה שהוא מגדיר סופית?
* חברות בשפה: בהינתן דקדוק A ומחרוזת X האם X בשפה L(A)?

קישורים חיצוניים
----------------

* ספריית boost לשפות חופשיות הקשר בC++
* ספריית pyparsing לשפות חופשיות הקשר בפייתון (אורכב 08.02.2012 בארכיון Wayback Machine)

|  |  |
| --- | --- |
| בקרת זהויות עריכת הנתון בוויקינתונים | 
* NKC: ph237422

 |
**בארט קנארטס** (נולד ב-19 ביוני 1980) הוא שחקן, קומיקאי, סטנדאפיסט ומפיק פלמי. ביו-מהנדס בהכשרתו, לאחר מכן לימד מספר שנים.

קריירה
------

קנארטס הופיע לראשונה ב-2006 וזכה בפרס קומדיית התרבות זמן קצר לאחר מכן. בשנת 2007 הוא זכה בגביע הקומדיה של הומו. ב-8 בדצמבר 2008, הוא הצטרף לעונה השביעית של "De Slimste Mens ter "Wereld. הוא נשאר במשחק במשך כמה שידורים, אבל שיחק בביתו של כריסטוף דבורסו ב-11 בדצמבר. הוא היה קפטן ב"שולחן מנדלייב" והשתתף ב- May I" Kiss You?" ברכה אחרונה של ערוץ קנבס. הוא גם מילא את התפקיד של מורה מומחה לגנטיקה בשידור ב-17 במאי 2010 של "דה קלאס ואן פרידה" ב-21 בנובמבר 2010 וב-8 בינואר 2012, הוא הופיע כפלמינג ידוע בתוכנית המשחק "De Pappenheimers". ב-2012 הוא שוב השתתף ב- "De Slimste Mens ter Wereld", שם הגיע לחצי הגמר.

"I Count To Ten" היה המופע הראשון שלו באורך מלא שהוצג בבכורה ב-1 באוקטובר 2009 ורץ עד 2011. בתחילת 2012, הוא התחיל את המופע השני שלו, "Where's Barry?" שהסתיים במאי 2013. בנובמבר 2013, קנארטס הציג לראשונה את הופעתו החדשה "When we go bowling again". בנובמבר 2021, קנארטס התחיל את המופע שלו "We have to meet "again.

הוא חבר חבר מושבעים ב-"De Slimste Mens ter "Wereld מאז 2013. בנוסף, בנובמבר 2021, הוא השתלט על הצגת שני פרקים של De Slimste Mens" "ter Wereld מאריק ואן לואי מכיוון שנבדק חיובי לקורונה ולכן נאלץ לסגור את ההצגה. כתוצאה מכך, הוא לא הצליח להציג את התוכנית ב-1 וב-2 בדצמבר.

בסרטון פרובוקטיבי לקמפיין 11.11.11 2012 על שינויי אקלים, נראה קנארטס מעליב ברצינות פליט סנגלי במהלך מופע מקורה. עם זאת, הסרטון היה מבוים: הסנגל הוא שחקן והקהל מורכב מניצבים שהתבקשו לצחוק מהבדיחות המזעזעות.

קנארטס היה ממייסדי Shelter, עבורם תרם לתוכניות בנידורם באסטארדס ו-Wat als? מאוחר יותר הוא החליף את בית ההפקה ב- Woestijnvis, שם הפך לפרזנטור של De Pappenheimers באביב 2014. באותה שנה הוא עזב את ווסטינוויס כדי לעבוד עבור Panenka של טום לנרטס.

ב-2022 החל להשתתף בתוכנית המציאות הבלגית "הזמר במסכה" בתור "הקיקלופ" וסיים במקום העשירי והודח והשלישי.

תוכניות
-------

* "אני סופר עד עשר" (2010–2011)
* "איפה בארי?" (2012–2013)
* "מתי אנחנו הולכים שוב לקערה?" (2013–2014)
* "אנחנו צריכים להיפגש שוב" (2019–2020, 2022)

פילמוגרפיה
----------

* "הזמר במסכה" (2022) - הקיקלופ (3 פרקים)
* "האיש החכם ביותר בעולם" (2021) - מגיש, מחליף את אריק ואן לואי (2 פרקים)
* "כך אתה מגייס" (2020) - תפקיד עצמי
* "הרבה רעש" (2020) - תפקיד עצמי
* "Vive la vie" (2020) - תפקיד עצמי
* "שלום על כדור הארץ" (2018–2020) - תפקיד עצמי
* "Lang Leve..." (2014) - בתור עוזר הפקה
* "האדם החכם בעולם" (2013–הווה) - כחבר חבר המושבעים.
* "Zone City" (2011) - בתור רג'י ונדפר
* "האיש החכם בעולם" (2008) - כמועמד
* "מגה מינדי" (2007) - חנון

קישורים חיצוניים
----------------

ויקישיתוף מדיה וקבצים בנושא **בארט קנארטס** בוויקישיתוף

* בארט קנארטס, באתר MusicBrainz (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: dd0679dd-2736-4638-bd3e-4cdb4014eac0

 |
יצחק כהן
**יצחק כהן** (20 בספטמבר 1906 - 10 באוקטובר 1986) היה מראשוני משרד הביטחון והמנכ"ל הראשון של בנק אוצר החייל.

תחילת דרכו
----------

יצחק כהן נולד בעיר לודמיר (וולודימיר-וולינסקי) בחבל ווהלין, אוקראינה.

פלוגת גדרות
-----------

כהן עלה לארץ ישראל בשנת 1924. עם עלייתו הוא הצטרף אל פלוגת העבודה גדרות (שהייתה ידועה גם בשם פלוגת ג'ידרו), שחבריה היו עולים מפולין שהגיעו במסגרת העלייה הרביעית, שם גם פגש את אשתו הראשונה ליזה צ'רקסקי. כהן שימש כמזכיר הפלוגה. פלוגת גדרות פעלה במסגרת הארגון הארצי "קיבוץ עין חרוד" בהנהגתו של יצחק טבנקין, שלימים הפך להקיבוץ המאוחד, ובהמשך הייתה לקבוצה השנייה שהצטרפה בשנת 1927 אל קבוצת "אחדות" להקמת קיבוץ אשדות יעקב כשהקיבוץ עוד ישב באזור חצר גשר הישנה ונקרא "משק גשר". כהן עזב לאחר מכן את הקיבוץ, ועבר לגור בתל אביב. בתקופת מגוריו של כהן בתל אביב הוא היה חבר בארגון ההגנה.

הצבא הבריטי
-----------

כאשר פרצה מלחמת העולם השנייה, התגייס כהן אל הצבא הבריטי כתותחן, והשתחרר בשנת 1945 בדרגת סרג'נט מייג'ור, כרב-סמל גדודי של גדוד התותחנים של הבריגדה היהודית.

במהלך שירותו ייסד כהן את הקופה המרכזית של החיילים העבריים, שנועדה לסייע לחיילים העבריים שהתכוננו ליום שובם לחיים האזרחיים, מאחר שהמצב הכלכלי בארץ באותה התקופה לא היה טוב. כ-5,000 מתוך 20,000 חיילי הבריגדה היהודית הצטרפו לקופה. גם הצבא הבריטי נתן את ברכתו ליוזמה, וסייע בגביית כספים מתוך התשלום שהצבא הבריטי שילם לחיילים העבריים, כשגובה הניכוי נקבע כתשלום עבור יום עבודה בכל חודש.

קופות החיילים
-------------

עם סיום מלחמת העולם השנייה, בחודש נובמבר 1946, התקיימה ועידה של קופות החיילים, והוחלט על הקמת מוסד כספי בשיתוף עם הסוכנות היהודית בשם **אוצר החייל**, וכהן נבחר לנהל את עסקי המוסד. לאורך השנים פעל כהן כדי לרתום את מערכת הביטחון כשותפים בניהול ופיתוח אוצר החייל. כהן המשיך לנהל את אוצר החייל גם בתקופה בה עבד במשרד הביטחון.

בניהולו של כהן החל אוצר החייל לתת הלוואות למשוחררי הבריגדה, ומאחר ורבים מן המתנדבים היו בני קיבוצים, קיבלו הקיבוצים הלוואות בשמם, שסייעו לפיתוח ההתיישבות. בנוסף היו מספר יישובים שהוקמו על ידי משוחררי הצבא הבריטי באמצעות הלוואות מאוצר החייל, כגון בצרה וכפר מונש.

אוצר החייל נחלץ גם לפתרון בעיות השיכון של החיילים המשוחררים באמצעות שכירת בית בן שלוש קומות ששימש למתן פתרונות לטווח קצר, ובהמשך סייע אוצר החייל להקמת שיכוני צבא הקבע בשנים 1952 ו-1953.

משרד הביטחון
------------

עם הקמת המדינה והקמת משרד הביטחון, מונה כהן לראש אגף בינוי ומשק במשרד הביטחון, ושימש בתפקיד זה בין השנים 1948 ל-1955. בשנת 1955 התמנה כהן לראש משלחת הרכש של משרד הביטחון בארצות הברית, והוא שירת בתפקיד זה עד שנת 1959.

בנק אוצר החייל
--------------

בשנת 1962 מונה יצחק כהן כמנהל הכללי הראשון של בנק אוצר החייל במשרה מלאה. כהן שימש בתפקיד זה עד שפרש לגמלאות בשנת 1977.

ב-10 באוקטובר 1986 נפטר יצחק כהן, ונקבר בבית העלמין חולון.
בתו עדנה סולודר כיהנה כחברת הכנסת מטעם מפלגת המערך.

הערות שוליים
------------

1. ↑  מנכ"ל אוצר החייל פרש לגמלאות, דבר, 4 באוגוסט 1977
**בארי** (בגרמנית: **Barry der Menschenretter**, תעתיק: **בארי דר מנשנרטר**; 1800–1814) היה כלב הצלה גזעי מהגזע סן ברנרד, שפעל בהרי שווייץ עבור אכסניית סן ברנאר הגדול. בארי הוא כלב ההצלה המפורסם ביותר מגזע סן ברנרד, וזאת בזכות העובדה שהציל ממוות יותר מ-40 בני אדם. בארי קדם לגזע הסן ברנרד המודרני, ולכן היה בהיר יותר וקל יותר.

בניגוד לאגדה, הטוענת כי נהרג בניסיון חילוץ, ידוע כי כשבארי היה זקן, הוא הועבר לברן בשווייץ, ולאחר מותו הועברה גופתו למוזיאון ההיסטוריה של הטבע של ברן. עורו נשמר ופוחלץ, וגולגולתו שונתה ב-1923, כדי להתאימה לסן ברנרד של אותה תקופה. סיפורו שימש ומשמש דוגמה ליצירות ספרותיות, והוקמה לזכרו אנדרטה ליד פריז.

היסטוריה
--------

הפוחלץ של בארי
בארי נולד ב-1800. הוא אולף באכסניית כלבי הצלה שפועלת במעבר סן ברנאר הגדול, בהרי האלפים בגובה של כ-2,500 מטרים. בארי הציל אנשים ששכנו באזור זה ממפולות שלגים ומאזורים מסוכנים בהם שהו.

הצלתו המפורסמת ביותר של בארי הייתה הצלת ילד שנרדם במערה של קרח. בארי מצא את הילד וליקק אותו, דבר שגרם להתחממות גופו של הילד. בארי סחב אותו על גבו והחזיר אותו לאכסניה. לבסוף, הילד הוחזר להוריו.

באנדרטה שהוקמה לזכרו ליד פריז נכתב כי בארי מת בניסיונו להציל אדם נוסף. על פי האגדה, בארי חיפש את האדם לפי ריחו, וכשמצא אותו, ליקק אותו כפי שאילפו אותו לעשות; האדם חשב שבארי הוא זאב, ודקר אותו למוות בכידון.

אגדה זו אינה נכונה. לאחר כ-12 שנים בהם חי באכסניה, נרכש בארי על ידי נזיר והועבר לברן. הוא מת כשנתיים לאחר מכן, וגופתו פוחלצה ומוצגת כיום במוזיאון להיסטוריה של הטבע של ברן.

קישורים חיצוניים
----------------

ויקישיתוף מדיה וקבצים בנושא **בארי** בוויקישיתוף
* ניצן פררו, סן ברנרד, כלב ההרים, באתר ynet, 27 במרץ 2003
**ספיירנט תקשורת** (באנגלית: **Spirent Communications plc**) היא חברה בינלאומית לבדיקות טלקומוניקציה הממוקמת בקרואלי, מערב סאסקס, בריטניה. היא רשומה בבורסת לונדון (LSE: SPT,‏ OTC Pink: SPMYY). שווי החברה הוערך בכ-485 מיליון דולר (יולי 2015).

היסטוריה
--------

החברה נוסדה בשנת 1936 על ידי ג'ק בואות'ורף בשם "Goodliffe Electric Supplies". בשנת 1949 שינתה את שמה ל"Bowthorpe". בשנת 1989 רכשה את חברת "אופטימה אלקטרוניקס" בשנות ה-90 התפתחה במהירות עם בועת הדוט-קום. עם רכישת חברות נוספות כגון "Adtech" ב 1997, כבר הופיעה מדי פעם במדד FTSE 100.

במהלך ההתפתחות השילה מעצמה את מערך ההגנה והרכב וקנתה ב-1999 את החברה האמריקאית "Netcom Systems" ואת "DLS" הקנדית. שנה לאחר מכן רכשה את חברות התקשורת "Hekimian", "Zarak Systems" ו "Net-Hopper". במהלך אותה שנה (2000) שינתה את שמה שוב, הפעם ל"Spirent" (השאלה מהמילים inspired innovation).

המשך מסע הרכישות התמקד בחברות בדיקות ביצועים כמו "Avalanche", "Scientific Software Engineering", "Imperfect Networks" ו "Fanfare Software" בשנים 2006-2011. 

ב-2004 קבוצת רד-בינת החלה לשווק מוצרי ספיירנט בישראל.

ב-2012, עם התפתחות טכנולוגיות הענן, רכשה את "Mu Dynamics" ו "Metrico Wireless" כדי לחזק את אחיזתה בנושאים רלוונטיים. 

ביולי 2014 רכשה מחברת Avaya את חטיבת הטכנולוגיה של Radvision, שהוקמה במקור על ידי קבוצת רד-בינת, היושבת בתל אביב. בשנת 2017 רכשו את היחידה מנהליה והיא הוקמה כחברה חדשה בשם Softil.

קישורים חיצוניים
----------------

* 

* אתר האינטרנט הרשמי של ספיירנט
* ספיירנט, ברשת החברתית טוויטר

הערות שוליים
------------

1. ↑  עופר לוי, ‏בינת אלקטרוניקה תשווק מוצרי ספריינט בישראל, באתר גלובס, 28 ביולי 2004
2. ↑  אמיר טייג, רדוויז'ן נמכרת שוב: ספירנט הבריטית תשלם 25 מ' ד' תמורת פעילות הבדיקות, באתר TheMarker‏, 2 ביולי 2014
3. ↑  Let’s Meet Again
אחוזת סיטון דלאוואל
**בארוק אנגלי** (אנגלית: **English Baroque**) הוא מונח המשמש לתיאור ההתפתחויות באדריכלות האנגלית המקבילות להתפתחות אדריכלות הבארוק באירופה, בתקופה שבין השרפה הגדולה של לונדון (1666) להסכם אוטרכט (1713).

מאפייני האסתטיקה של הבארוק, שהשפעתם בצרפת באמצע המאה ה-17 הייתה חזקה וכמעט ולא השפיעו על אנגליה בתקופת אוליבר קרומוול ושנות הרסטורציה הראשונות. בין מותו של איניגו ג'ונס ב-1652 לביקורו של כריסטופר רן בפריז ב-1665 לא היה אדריכל אנגלי פופולרי בקרב המעמד הגבוה, וכמעט לא הייתה התעניינות בשינויים שחלו באדריכלות באירופה.

כריסטופר רן היה זה שבישר על לידתו של הבארוק האנגלי, שנבדל מהסגנון הקונטיננטלי בבהירות העיצוב ובנטייה קלה לקלאסיציזם. לאחר השרפה הגדולה של לונדון שיקם רן 53 כנסיות, שבהן עקרונות האסתטיקה של הבארוק בוטאו במבנה הדינמי ובנופים המשתנים. עבודתו הידועה ביותר הייתה קתדרלת סנט פול (1675–1711), שהושוותה פעמים רבות לכנסיות הכיפה הגדולות ביותר של איטליה וצרפת. גורמים בעלי השפעה פחותה היו הניסיונות ליישם את חזונו של ברניני על אדריכלות כנסיות בריטית.

למרות שרן היה פעיל גם באדריכלות חילונית, בית הכפר הבארוקי הראשון באנגליה נבנה לפי עיצוב של ויליאם טאלמאן בצ'אטסוורת' החל מ-1687. שיא אדריכלות הבארוק באנגליה הגיע בתקופתם של סר ג'ון ואנברו וניקולס הוקסמור. שניהם היו בעלי משנה אדריכלית סדורה, אך הם העדיפו לעבוד זה אחר זה, כשהמקומות הידועים ביותר הם טירת הווארד (1699) וארמון בלנהיים (1705).

למרות ששני הארמונות הללו עשויים להיראות גדולים יתר על המידה במושגים איטלקיים, הקישוטים הכבדים והמראה המסיבי שלהם זכו לתשומת לב רבה מהציבור הבריטי, גם אם לזמן קצר. טירת הווארד היא אוסף מצועצע של מבנים רבים הנשלטים על ידי מגדל גבוה עם כיפה, שהיה אופייני גם בדרזדן או במינכן. בלנהיים בנוי בצורה יותר שקולה, והאבן המסיבית של שערי הכניסה הקשתיים והפורטיקו הגדול הם הקישוטים העיקריים. עבודתו האחרונה של ואנברו הייתה אחוזת סיטון דלאוואל (1718), שהייתה אחוזה צנועה יותר בהשוואה למבנים הקודמים שבנה, אך ייחודית בנועזות המבנית של הסגנון האדריכלי שלה. למרות מאמציו של ואנברו הבארוק מעולם לא היה חביב על האוכלוסייה האנגלית, וזמן רב לפני מותו ב-1724 הוא יצא מהאופנה באנגליה.

קישורים חיצוניים
----------------

ויקישיתוף מדיה וקבצים בנושא **בארוק אנגלי** בוויקישיתוף
* אדריכלות בארוק אנגלית באתר Britain Express
**בל X-14** (באנגלית: **Bell X-14**) היה מטוס VTOL ‏ ("Vertical Take-off and Landing", כלומר המראה ונחיתה אנכית) נסיוני שנבנה והוטס בארצות הברית בשנות ה-50 של המאה ה-20. המטרות העיקריות בבחינת המטוס היו להמריא אנכית, לרחף ולעבור למצב של טיסה רגילה, לחזור למצב ריחוף, ולנחות אנכית.

עיצוב ופיתוח
------------

חברת בל בנתה את הX-14 כמטוס חד כנפי, עשוי כולו ממתכת, עם תא טייס פתוח. למטוס היו שני מנועי Armstrong Siddeley Viper 8 Turbojet בעלי יכולת הטיה לכיוון נגדי למרכז הכובד של המטוס, כדי שיוכל להמריא ולנחות אנכית. במטוס נבנתה מערכת הסטת דחף. המהירות המרבית שהושגה הייתה 277 קמ"ש עם יכולת להגיע לגובה מקסימלי של 20,000 רגל. X-14 תוכנן ונבנה בעזרת חלקים קיימים של מטוסי ביצ'קראפט: כנפיים, מדפים וכני נסע של מטוס ביצ'ראפט בוננזה, וזנב של ביצ'קראפט T-34 מנטור.

היסטוריה מבצעית
---------------

X-14 טס לראשונה ב-19 בפברואר 1957. הוא המריא אנכית, ריחף, ונחת אנכית. המעבר הראשון מריחוף לטיסה אופקית בוצע ב-24 במאי 1958. בשנת 1959 המנועים הוחלפו במנוע General Electric J85. באותה שנה המטוס נמסר למרכז המחקר של נאס"א בשם **X-14A** שם שימש כמטוס מחקר עד ל-1981.

פרויקט X-14 סיפק כמות גדולה של נתונים על המראה ונחיתה אנכית. ההגאים ומכשירי בקרת הטיסה של ה-X-14 היו דומים להגאים שהוצעו עבור מודול הנחיתה על הירח של משימת אפולו 11. ניל ארמסטרונג, האדם הראשון על הירח ומפקד מודול הנחיתה על הירח באפולו 11, הטיס את ה-X-14 כחלק מהאימון למשימה.

בשנת 1971, צויד ה-X-14A במנועים חדשים (ג'נרל אלקטריק J85-GE-19) ונקרא בשם חדש, **X-14B**. בנוסף התקינו במטוס מערכת בקרת טיסה 'טוס על חוט' על מנת לאפשר סימולציה של מטוסים אחרים.

X-14B שימש בתפקיד זה עד 29 במאי 1981, כשבאחת הנחיתות ניזוק ללא תקנה. באותו זמן תכננו לשדרג את המטוס ולהפוך אותו ל-**X-14C** עם תא טייס סגור. היו גם תכנונים לבנות **X-14T**, שישמש לאימונים. תוכניות אלו לא יצאו לפועל.

במשך שנות שירותו, ה-X-14 הוטס על ידי למעלה מ-25 טייסים, ללא תקריות או פציעות חמורות.

ה-X-14 חולץ מחצר הגרוטאות בשנת 1999, ועבר שיפוץ במסגרת פרטית באינדיאנה. המטוס מוצג במוזיאון השריון ברופקיי.

ראו גם
------

* מטוסי ה-X

קישורים חיצוניים
----------------

ויקישיתוף מדיה וקבצים בנושא **X-14** בוויקישיתוף
* על האוסף בו מוצג X-14

| מטוסי ה-X האמריקניים |
| --- |
| 

|  |
| --- |
| X-1 • ‏X-2 • ‏X-3 • ‏X-4 • ‏X-5 • ‏X-6 • ‏X-7 • ‏X-8 • ‏X-9 • ‏X-10 • ‏X-11 • ‏X-12 • ‏X-13 • ‏X-14 • ‏X-15 • ‏X-16 • ‏X-17 • ‏X-18 • ‏X-19 • ‏X-20 • ‏X-21 • ‏X-22 • ‏X-23 • ‏X-24 • ‏X-25 • ‏X-26 • ‏X-27 • ‏X-28 • ‏X-29 • ‏X-30 • ‏X-31 • ‏X-32 • ‏X-33 • ‏X-34 • ‏X-35 • ‏X-36 • ‏X-37 • ‏X-38 • ‏X-39 • ‏X-40 • ‏X-41 • ‏X-42 • ‏X-43 • ‏X-44 • ‏X-45 • ‏X-46 • ‏X-47 • ‏X-48 • ‏X-49 • ‏X-50 • ‏X-51 • ‏X-53 • ‏X-54 • ‏X-55 • ‏X-56 |

 |

|  |  |
| --- | --- |
| בקרת זהויות עריכת הנתון בוויקינתונים | 
* NARA: 10664077

 |
**איגוד הרובאים הלאומי של אירלנד** (NRAI) הוא איגוד הנועד לקדם את הירי הספורטיבי באירלנד. האיגוד נוסד בשנת 2000, ומרכזו בטולמור (Tullamore), בירת מחוז אופאלי (Offaly) במרכז המדינה.

בניגוד לאיגודים בעלי שם זהה במדינות אחרות, ה-NRAI משמש כאיגוד ספורט לכל דבר, כשמקביליו במדינות השונות הן התאחדויות או פדרציות ספורטיביות. זאת על אף ניסיונות השוואה עם איגוד הרובאים האמריקאי (NRA) ושיתוף פעולה עמו בתחומי הקליעה, שכן אין הוא עוסק כלל בזכות לנשיאת נשק או בחקיקה בנושא. אתר האינטרנט של האיגוד משמש ברובו כפורטל ספורט לענפים הרלוונטיים.

היסטוריה
--------

שלוש שנים לאחר ייסודו של האיגוד נבנה באזור בו הוא ממוקם המטווח הפתוח הראשון במדינה לירי לטווחים בינוניים. מאוחר יותר יוסד בשטחו מרכז הירי הלאומי (Midland National Shooting Centre of Ireland).

האיגוד מתרכז במספר ענפי ירי, אולם ללא ספק התמחותו היא קטגורית ה F-Class, בהיותו אחד ממקימי הליגה הלאומית האירית בקטגוריה זו. בשנת 2008 נבנה במקום מטווח 1000 יארד (914 מ'), על מנת לאפשר לאירלנד להשתתף באליפות העולם 2009. קיימת גם יריבות גלויה בין ה-NRAI לליגת ה F-Class האמריקאית. בשנת 2010 הסתיימה בניית מטווח בגודל 1200 יארד (1097 מ') בחסות האיגוד.

קישורים חיצוניים
----------------

* אתר האינטרנט הרשמי של איגוד הרובאים הלאומי של אירלנד בארכיון האינטרנט
**איב"א, איגוד ישראלי לבקרה אוטומטית** הוא עמותה ישראלית העוסקת בקידום המחקר וההוראה של תחום הבקרה האוטומטית בישראל.

הארגון מבצע זאת באמצעות קורסים, כנסים אקדמיים וסדנאות בנושא. האיגוד משמש כארגון הישראלי החבר בפדרציה הבינלאומית לבקרה אוטומטית (אנ') והוא מנוהל מהטכניון בחיפה.

היסטוריה
--------

האיגוד הוקם בתחילת שנות השישים על ידי מהנדסים מהטכניון ומרפא"ל, ביניהם שני בונן, זאב בונן, ידידיה שמיר (המדען הראשי של משרד הביטחון דאז), שמואל מרחב ויוליוס פרמינגר, אשר נבחר לכהן כיו"ר הראשון של האיגוד. עד שנת 1978 עמד בראש האיגוד יו"ר אך מאז שנה זו הוחלט כי בראש האיגוד יעמוד נשיא.

מבנה ארגוני
-----------

בראש הארגון עומד נשיא, לרוב פרופסור בטכניון, ובנוסף חברים בוועד המנהל גזבר, מזכיר ונציג מרפא"ל. בהנהלה המורחבת חברים נציגים מאוניברסיטאות ומכללות אחרות בישראל, כגון מכון ויצמן ואוניברסיטת תל אביב וכן נציגים מחברות תעשייתיות כגון התעשייה האווירית או אלביט מערכות. חברות אלו שותפות גם במימון האיגוד.

### ראשי הארגון

| שם | תקופת כהונה | הערות |
| --- | --- | --- |
| יוליוס פרמינגר | תחילת שנות ה-60 | יו"ר |
| שמואל מרחב |  | יו"ר |
| רפאל סיוון |  | יו"ר |
| אליעזר קרינדלר |  | יו"ר |
| מיכאל היימן | 1978-1981 | נשיא |
| יצחק י. בר יצחק | 1981-1983 | נשיא |
| שאול גוטמן | 1983-1990 | נשיא |
| זלמן ג׳. פלמור | 1990-1993 | נשיא |
| אריה פויאר | 1993-2000 | נשיא |
| יורם הלוי | 2000-2003 | נשיא |
| יעקב אושמן | 2003-2008 | נשיא |
| נחום שימקין | 2008-2011 | נשיא |
| פר אולוף גוטמן | 2011-2016 | נשיא |
| משה אידן | 2016-2021 | נשיא |
| לאוניד מירקין | 2021- עד היום (נכון ל-2021) | נשיא |

קישורים חיצוניים
----------------

* אתר איב"א
* אתר IFAC, הפדרציה הבינלאומית לבקרה אוטומטית
**הילר X-18** (באנגלית: **Hiller X-18**) היה מטוס תובלה נסיוני שהיה אמור להיות הראשון מסוג VSTOL (המראה ונחיתה אנכית\קצרה במיוחד (אנ') ).

פיתוח
-----

עבודות העיצוב והתכנון החלו בשנת 1955 על ידי Hiller Aircraft Corporation, כשזו קיבלה חוזה מחיל האוויר האמריקאי לבניית X-18 יחיד.

כדי להאיץ את הבנייה ולחסוך בכסף, נבנה המטוס מחלקים שנאספו בין היתר מהמטוס Chase YC-122 Avitruc וממנועים שהגיעו מהלוקהיד XFV-1 וה Convair XFY-1. המדחפים שנלקחו היו בגודל עצום (4.8 מטרים). מנוע ה-Westinghouse שמוקם בזנב, היה יכול להטות את נחיר הפליטה שלו מעלה ומטה כדי לתת יכולות תמרון טובות יותר במהירויות נמוכות.

הX-18 משנה את כיוון כנפיו

היסטוריה מבצעית
---------------

טיסת המבחן הראשונה נערכה ב-24 בנובמבר 1959. סך הכל בוצעו 20 טיסות מבסיס חיל האוויר אדוארדס. לX-18 היו מספר בעיות כמו למשל רגישות גבוהה למשבי רוח בזמן שינוי מצב הכנף. בנוסף המנועים של הX-18 לא היו מוצלבים כך שאם מנוע אחד נכשל, המטוס היה מתרסק. הדחף שנשלט באמצעות שינויים במצערת היה איטי מידי מכדי שהשינויים בגובה ובסבסוב יהיו קבילים.

בטיסה ה-20 והאחרונה בחודש יולי 1961, בעיה במדחפים גרמה למטוס להיכנס לסחרור בעת ניסיון ריחוף בגובה 10,000 רגל. הצוות הצליח להשתלט על המטוס ונחת בשלום, אבל הX-18 לא חזר לטוס יותר. עם זאת בדיקות הקרקע של הכנפיים נמשכו. בסופו של דבר נבנה מתקן מיוחד שאיפשר לבדוק את יכולות הריחוף, ההמראה והנחיתה האנכית. באחת הבדיקות, הפעלת מנוע יחיד הצליחה להעלות את המטוס לגובה של 15 רגל. התוכנית בוטלה ב-18 בינואר 1964 לפני שבדיקות נוספות בוצעו והX-18 נשלח למחסן גרוטאות.

ראו גם
------

* מטוסי ה-X

קישורים חיצוניים
----------------

ויקישיתוף מדיה וקבצים בנושא **X-18** בוויקישיתוף

| מטוסי ה-X האמריקניים |
| --- |
| 

|  |
| --- |
| X-1 • ‏X-2 • ‏X-3 • ‏X-4 • ‏X-5 • ‏X-6 • ‏X-7 • ‏X-8 • ‏X-9 • ‏X-10 • ‏X-11 • ‏X-12 • ‏X-13 • ‏X-14 • ‏X-15 • ‏X-16 • ‏X-17 • ‏X-18 • ‏X-19 • ‏X-20 • ‏X-21 • ‏X-22 • ‏X-23 • ‏X-24 • ‏X-25 • ‏X-26 • ‏X-27 • ‏X-28 • ‏X-29 • ‏X-30 • ‏X-31 • ‏X-32 • ‏X-33 • ‏X-34 • ‏X-35 • ‏X-36 • ‏X-37 • ‏X-38 • ‏X-39 • ‏X-40 • ‏X-41 • ‏X-42 • ‏X-43 • ‏X-44 • ‏X-45 • ‏X-46 • ‏X-47 • ‏X-48 • ‏X-49 • ‏X-50 • ‏X-51 • ‏X-53 • ‏X-54 • ‏X-55 • ‏X-56 |

 |
**סוג** (באיסלנדית: Sog) הוא נהר בדרום-מערב איסלנד. אורכו 20 קילומטרים וספיקתו הממוצעת היא 110 מ"ק לשנייה.

המוצא של סוג נמצא בקצה הדרום-מזרחי של האגם הטבעי הגדול ביותר באיסלנד — ת'ינגוואטלאוואטן (Þingvallavatn). גובהו מוצא הנהר מעל פני הים הוא 80 מטרים. משם, הוא זורם דרומה, וכעבור כשני קילומטרים יוצר את האגם אולפיוטסוואטן (Úlfljótsvatn).

סמוך לכניסתו של הנהר אל האגם, נמצאת תחנת הכוח ההידרואלקטרית סטיינגרימסטיוד (Steingrímsstöð), שההספק שלו הוא 27 מגה-ואט. ביציאה של הנהר מאותו אגם, ישנה תחנת כוח נוספת — ליוסאפוסטיוד (Ljósafossstöð), בעלת ההספק של 15 מגה-ואט. קילומטרים ספורים דרומה, ניצבת תחנת כוח שלישית — איראפוסטיוד (Írafossstöð), שהספקו 48 מגה-ואט.

במורד הזרם דרומה יותר, סמוך לעיירה סלפוס, סוג מתמזג עם הנהר קוויטאו. מהתמזגות זו נוצר הנהר יולפוסאו, שזורם 33 קילומטרים עד שפיכתו אל האוקיינוס האטלנטי.

הנהר סוג עשיר בדגי סאלוולינוס (Salvelinus) ממשפחת סלמוניים ובאלתית אטלנטית. בנוסף, מצויים בו גם דגי טרוטה חומים.

קישורים חיצוניים
----------------

ויקישיתוף מדיה וקבצים בנושא **סוג** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 315163003
* WorldCat: viaf-315163003

 |
בביוכימיה, **אתר קשירה**, או, **אתר קישור** (Binding site), הוא אזור בחלבון, RNA, או DNA שאליו נקשרים יונים או מולקולות ספציפיים אשר מכונים ליגנד. הליגנדים נקשרים לרוב בקישור לא קוולנטי, קישור חלש יחסית, אשר מאפשר להם היקשרות ושחרור (דיסוציאציה).

מספר מודלים הוצעו לקישור בין אנזים וליגנד:

* מודל התאמה מושרית: לפי מודל זה, לאחר הקישור בין הסובסטרט לאנזים מתרחש שינוי קונפורמציה מקומי באתר הקישור באנזים אשר גורם להתאמה מבנית בין אתר הקישור לסובסטרט.
* מודל מנעול מפתח, אשר טוען כי האתר הקושר והסובסטרט התאימו אחד לשני עוד לפני התחברות הסובסטרט.

מודל ההתאמה המושרית הוא המודל המקובל היום.[דרוש מקור]

מספר האתרים הקשורים מתוך סך האתרים בזמן נתון נקראים רוויה או סטורציה.

כאשר לאתר קישור ישנה זיקה ליותר מליגנד אחד (כמו במקרה של נוירוטרנסמיטר ואגוניסט שלו) עשויה להתרחש תחרות על מקום באתר הקשירה, יש ספציפיות כימית לליגנדים אשר יקשרו באתר הקשירה וישנה זיקה לכל ליגנד שמבטאת את החוזק של הקישור. 

קיים מצב של שיווי משקל בין מספר האתרים הקשורים והלא קשורים לליגנד.

סוג נוסף של אתר קשירה ספציפי הוא גורם שעתוק שנמצא ב-DNA. גורם שעתוק הוא חלבון הנקשר לרצף DNA ספציפי, הנמצא לפני החלק המקודד של הגן, ובכך משפיע על שעתוק הגן ל-mRNA. ביחד עם פרומוטורים להליקאז, גורמי שעתוק הם הבסיס לרשת הוויסות והבקרה הגנטית.

הערות שוליים
------------

1. ↑  הפיזיולוגיה של ההתנהגות, מאת ניל. ר. קרלסון, מהדורה תשיעית, תרגום עברי בעריכת רביד דורון, הוצאת האוניברסיטה הפתוחה, 2011
2. ↑  David. G. Gardner & Dolores Shoback, "Greenspan's Basic & Clinical Endocrinology", Ninth Edition, Mcgraw Hill, 2011, Chapter 1: Hormones and Receptors.
3. ↑  קשירה תחרותית (Competitive binding)
**שביט C/2011 L4** ("**פנסטארס**") הוא שביט לא מחזורי שנראה בעין בלתי מזוינת, והגיע לפריהליון שלו ב-10 במרץ 2013. בהירות נראית השביט בפריהליון הייתה 2.

השביט התגלה ביוני 2011 במצפה הכוכבים Pan-STARRS שבהוואי. כאשר השביט התגלה, הוא היה בבהירות נראית 19. במאי 2012 השביט הגיע לבהירות 13.5, וניתן היה להבחין בו באמצעות טלסקופים חובבניים גדולים מאזורים בהם זיהום האור נמוך. באוקטובר באותה השנה קוטר ההילה הוערך בכ-120,000 קילומטרים, בערך פי 10 מקוטר כדור הארץ. שביט פנסטארס עבר בנקודה הקרובה ביותר לכדור הארץ ב-5 במרץ 2013, במרחק של כ-1.09 יחידות אסטרונומיות.

בתחילה, שוער שבהירות השיא של השביט תהיה בסביבות 0 (בדומה לכוכבים וגה, ארקטורוס וקפלה). באוקטובר 2012 שוער שבהירות השיא שלו תהיה 4- (בדומה לכוכב הלכת נוגה בשיאו), אך תוך זמן לא רב ההערכות חזרו להיות דומות להערכות הראשוניות. בפועל, בהירותו בפריהליון הייתה 2. לפי הערכות גסות של תצפיתנים חובבים בהירות השביט עלתה במעט דווקא כשבוע לאחר הפריהליון והגיעה לדרגה 1.

ככל הנראה לקח לשביט מיליוני שנים להגיע לאזור הפנימי של מערכת השמש מעננת אורט. לאחר שיעזוב את האזור הפלנטרי של מערכת השמש, מעריכים שאורך המחזור ("השנה") שלו יהיה כ-105,000 שנות ארץ.

ראו גם
------

* C/2012 S1 (ISON) - שביט נוסף שעבר בשנת 2013

קישורים חיצוניים
----------------

ויקישיתוף מדיה וקבצים בנושא **C/2011 L4** בוויקישיתוף
* יוניברס טודיי, ‏מדריך לצפייה בשביט פאנסטארס במרץ 2013, באתר "הידען", 25 בפברואר 2013
* יוניברס טודיי, ‏השביט פאנסטארס ממשיך לנוע צפונה, עשוי היום להיראות מישראל לזמן קצר לאחר השקיעה בעין בלתי מזוינת, באתר "הידען", 12 במרץ 2013
**X-Forwarded-For** (ובקיצור **XFF**) הוא אחד מהשדות האפשריים בכותרת HTTP. שדה זה משמש כסטנדרט לזיהוי כתובת ה-IP המקורית של לקוח המתחבר לשרת אינטרנט באמצעות שרת פרוקסי או דרך נתב עומסים (Load Balancer). שדה זה הוכנס לשימוש על ידי מפתחים של שרתי המטמון (Squid caching proxy). תקן מוצע עבור כותרת XFF הוצע בארגון התקינה Internet Engineering Task Force.

שרתי אחסון המטמון הם לרוב אלה של ספקיות אינטרנט גדולות אשר מעודדות או מאלצות את המשתמשים שלהן להשתמש בשרתי פרוקסי עבור גישה לרשת האינטרנט. החיבור דרך שרת פרוקסי נעשה לעיתים קרובות על מנת להפחית את רוחב הפס החיצוני באמצעות זיכרון המטמון.
במקרים מסוימים, שרתי פרוקסי אלו שקופים וייתכן כי המשתמש אינו מודע לקיומם והשימוש בהם.

ללא שימוש ב-XFF או טכניקה דומה, כל חיבור דרך פרוקסי היה מציג רק את כתובת ה-IP המקורי של שרת Proxy, דבר המשמש לאנונימיות של התקשורת, וכך מקשה את האיתור ומניעה של כניסות למטרות זדוניות, בשונה אם כתובת ה-IP המקורית הייתה נמצאת.
שימוש יעיל של XFF דורש אמון בשרת הפרוקסי, למשל על ידי חיפוש ברשימה הלבנה של שרתים שעליהם אפשר לסמוך.

הערות שוליים
------------

1. ↑  Forwarded HTTP Extension - Proposed Standard. Tools.ietf.org (2014-06-06). Retrieved on 2014-06-30.
**יולנטה סניידר-קבאו** (בהולנדית: **Yolanthe Sneijder-Cabau**; נולדה ב-19 במרץ 1985) היא שחקנית, דוגמנית ומנחת טלוויזיה ספרדייה-הולנדית.

ביוגרפיה
--------

קבאו נולדה באיביזה לאם הולנדית ואב ספרדי, אביה היה יזם שבבעלותו מספר מסעדות וברים, לאחר שאביה חווה משבר כלכלי היא חוותה אלימות במשפחה וכתוצאה מכך אמה חזרה עם ילדיה להולנד מולדתה.

לאחר שסיימה את בית הספר היא החליטה להתחיל בקריירת משחק והופיעה במספר הפקות.

היא אחת המייסדות של הארגון "Stop Kindermisbruik" הפועל לצמצום התופעה של התעללות מינית בילדים במדינות המתפתחות.

היא הייתה נשואה לכדורגלן וסלי סניידר ויש לה בן, בעקבות כך היא גם השתתפה בגרסה ההולנדית של נשות הכדורגלנים.

ב-2019 הם נפרדו.

קריירה
------

בין 2005–2008 הופיעה בתפקיד משני באופרת הסבון "Onderweg naar morgen".

ב-2006 שיחקה בסרט הקצר "Turkse chick" שהיה מועמד לפרס "Gouden Kalf" (עגל הזהב), המקביל ההולנדי לפרס האוסקר, הסרט הכיל מספר סצינות מיניות שלאחר מכן הצהירה שהיא מתחרטת עליהן.

ב-2006, 2007 ו-2009 נבחרה ל"הולנדית הסקסית ביותר" על ידי מגזין הגברים "FHM".

ב-2009 ו-2010 הציגה את הניקוד של הולנד באירוויזיון.

ב-2010 ו-2011 הנחתה את פסטיבל השירים של הולנד, בו הזוכה מייצג את הולנד באירוויזיון.

ב-2013 שיחקה בסרט רווח וכאב.

ב-2015 הופיעה בסרט "Kidnapping Freddy Heineken" עם אנתוני הופקינס.

קישורים חיצוניים
----------------

ויקישיתוף מדיה וקבצים בנושא **יולנטה סניידר-קבאו** בוויקישיתוף
* 

* יולנטה סניידר-קבאו, במסד הנתונים הקולנועיים IMDb (באנגלית)
* הביוגרפיה שלה

הערות שוליים
------------

1. ↑  The Facts on Yolanthe Sneijder-Cabau, Wesley Sneijder’s Stunning Wife, OppaSportsBet - Sports News & Tips Online, ‏2018-09-10 (באנגלית) (ארכיון)
2. ↑
3. ↑  Privacy settings, myprivacy.dpgmedia.net

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX5538139
* ISNI: 0000 0001 3072 8623
* VIAF: 908144783152114509051
* WorldCat: viaf-908144783152114509051

 |
**נהר יום** (בתאית: **แม่น้ำยม**) הוא נהר בתאילנד. הוא מתחבר בהמשך אורכו לנהר נאן ולנהרות נוספים בתאילנד. הנהר מספק מקור פרנסה לתושבים רבים בתור ספק דגים. נהר יום עובר בפארק הלאומי המוגן התאילנדי, מאה יום.

סקירה כללית
-----------

שטח הניקוז הכולל של נהר יום ויובליו הוא 23,615.59 קמ"ר (9,285 מיילים רבועים), אגן הניקוז של הנהר מכונה "אגן יום". נהר יום הוא חלק מאגן הניקוז של נהר נאן ושל נהר הצ'או פראיה.

סכר גדול ושנוי במחלוקת תוכנן בנהר בשנת 1991, למרבה מזלם של המתנגדים, הפרויקט ננטש. הוויכוח על הקמת הסכר נפתח שוב בשנת 2011. נכון לשנת 2012, מתנהל דיון על בניית שני סכרים קטנים יותר על נהר יום באזור המדובר במקום סכר הענק שתוכנן.

נקודת המוצא של נהר יום

קישורים חיצוניים
----------------

ויקישיתוף מדיה וקבצים בנושא **יום** בוויקישיתוף

* Living River Siam
* Bangkok Post - Living in the ugly shadow of the kaeng sua ten dam
* A Never-ending Story… Living with the Forest and Protection of the river fish(הקישור אינו פעיל)

הערות שוליים
------------

1. ↑  State of Water : Thailand
2. ↑  Floodgates reopen in dam debate, בנגקוק פוסט, 14 באוגוסט 2011
3. ↑  Study to decide Yom River fate, בנגקוק פוסט, 30 ביולי 2012